**ΑΡΧΑΙΑ ΕΛΛΗΝΙΚΗ ΓΛΩΣΣΑ**

**Παραθετικά Επιθέτων-Επιρρημάτων**

**1. Γενικά για τους βαθμούς και τα παραθετικά των επιθέτων**

Όπως έχουμε πει στη σχετική [ενότητα](http://users.sch.gr/ipap/Ellinikos%20Politismos/Yliko/Theoria%20arxaia/epitheta.htm) **επίθετα** [λέγονται](http://users.sch.gr/ipap/Ellinikos%20Politismos/Yliko/Theoria%20arxaia/Askiseis%20Syntaktikoy%20arxaias%20ellinikis.htm) οι λέξεις που δίνουν μια ιδιότητα ή μια ποιότητα στα ουσιαστικά που προσδιορίζουν, π.χ. **σοφὸς** ἀνήρ, **ὑψηλὸν** ὄρος.  
   
● Τα επίθετα και τους βαθμούς των επιθέτων τα χρησιμοποιούμε κάθε μέρα στο λόγο μας. Επειδή ορισμένα πράγματα τα ξέρουμε, χωρίς να ξέρουμε ότι τα ξέρουμε, και για να διαπιστώσεις ότι τα ξέρεις, κάνε τέσσερις εύκολες ασκήσεις ξεκινώντας από [**εδώ**](javascript:)  
   
● Εναλλακτικά μπορείς... να διαβάσεις τα παρακάτω, αφού πατήσεις [**εδώ**](javascript:expand(30))

|  |
| --- |
|  |

Ήρθε η ώρα για συμπεράσματα:  
   
● Όταν ένα επίθετο δηλώνει μια ιδιότητα κάποιου ουσιαστικού, χωρίς να συγκρίνεται με κάποιο άλλο ουσιαστικό, τότε λέμε ότι το επίθετο είναι **θετικού βαθμού**, π.χ  
Σωκράτης ἐστιν **σοφός**.  
   
● Όταν ένα επίθετο δηλώνει ότι ένα ουσιαστικό έχει μια ιδιότητα σε μεγαλύτερο βαθμό συγκριτικά με ένα άλλο ουσιαστικό, τότε λέμε ότι το επίθετο είναι **συγκριτικού βαθμού**, π.χ.  
Σωκράτης ἐστιν **σοφώτερος** Κρίτωνός τε καὶ Νίκωνος.  
   
● Όταν ένα επίθετο δηλώνει ότι ένα ουσιαστικό έχει μια ιδιότητα σε πολύ μεγάλο βαθμό συγκριτικά με όλα τα άλλα ουσιαστικά, τότε λέμε ότι το επίθετο είναι **υπερθετικού βαθμού**,π.χ.  
Σωκράτης ἐστιν **σοφώτατος** πάντων.  
   
**● Υπερθετικού** βαθμού όμως είναι και το επίθετο που δηλώνει ότι ένα ουσιαστικό έχει μια ιδιότητα σε πολύ μεγάλο βαθμό, χωρίς να συγκρίνεται με άλλα, π.χ.  
Σωκράτης ἐστιν **σοφώτατος**.   
  
Για να τα διακρίνουμε, τα χωρίζουμε σε **υπερθετικό σχετικό** (**σοφώτατος** πάντων ) και **υπερθετικό απόλυτο** (**σοφώτατος**). Άρα, μπορούμε να κατατάξουμε τους βαθμούς ως εξής:

|  |  |  |  |
| --- | --- | --- | --- |
| **θετικός** | **συγκριτικός** | **υπερθετικός** | |
|  |  | υπερθετικό σχετικό | υπερθετικό απόλυτο |
| σοφός | σοφώτερος | σοφώτατος | σοφώτατος |

Το συγκριτικό και το υπερθετικό ενός επιθέτου λέγονται μαζί μ' ένα όνομα **παραθετικά** του επιθέτου.  
Τα παραθετικά μπορεί να είναι είτε μονολεκτικά είτε περιφραστικά.

**2. Κανονικός σχηματισμός μονολεκτικών παραθετικών**

|  |  |  |
| --- | --- | --- |
| **θετικός** | **συγκριτικός** | **υπερθετικός** |
| ὁ πτωχ-ός, ἡ πτωχ-ή, τὸ πτωχ-όν | ὁ πτωχό-τερος, ἡ πτωχο-τ**έ**ρα, τὸ πτωχό-τερον | ὁ πτωχό-τατος, ἡ πτωχο-τάτη, τὸ πτωχό-τατον |

Αν συγκρίνουμε τα παραθετικά του επιθέτου **πτωχός**, διαπιστώνουμε ότι για το σχηματισμό του συγκριτικού και του υπερθετικού διατηρήσαμε το θέμα του επιθέτου στο θετικό βαθμό και προσθέσαμε τις καταλήξεις:  
-τερος, -τέρα, -τερον για το συγκριτικό  
-τατος, -τάτη, -τατον για το υπερθετικό.  
   
Γενικότερα ο κανόνας λέει ότι: για να σχηματίσουμε τα παραθετικά,

παίρνουμε το θέμα του επιθέτου από το **θετικό βαθμό του αρσενικού** και προσθέτουμε τις καταλήξεις.  
   
**ΠΡΟΣΟΧΗ**: Οι καταλήξεις του θηλυκού τονίζονται στην παραλήγουσα (-τ**έ**ρα), ενώ του αρσενικού και του ουδετέρου δεν τονίζονται, άρα ο τόνος θα πηγαίνει στην προπαραλήγουσα.   
   
Ας δούμε πώς σχηματίζονται τα παραθετικά των βασικών κατηγοριών επιθέτων:

|  |  |  |
| --- | --- | --- |
| **κατηγορία** | **βαθμός** | **παραθετικά** |
| -ος, -η, -ον | θετικός | ὁ πτωχ-ός, ἡ πτωχ-ή, τὸ πτωχ-όν |
| συγκριτικός | ὁ **πτωχό**-τερος, **πτωχο**-τέρα, **πτωχό**-τερον |
| υπερθετικός | ὁ **πτωχό**-τατος, **πτωχο**-τάτη, **πτωχό**-τατον |
| -ος, -η, -ον | θετικός | ὁ σοφός, ἡ σοφή, τὸ σοφόν |
| συγκριτικός | ὁ **σοφώ**-τερος, **σοφω-**τέρα, **σοφώ**-τερον |
| υπερθετικός | ὁ **σοφώ**-τατος, **σοφω**-τάτη, **σοφώ**-τατον |
| -ος, -α, -ον | θετικός | ὁ νέος, ἡ νέα, τὸ νέον |
| συγκριτικός | ὁ **νεώ-**τερος, **νεω**-τέρα, **νεώ**-τερον |
| υπερθετικός | ὁ **νεώ**-τατος, **νεω**-τάτη, **νεώ**-τατον |
| -υς, -εῖα, -υ | θετικός | ὁ βαρύς, ἡ βαρεῖα, τὸ βαρύ |
| συγκριτικός | ὁ **βαρύ**-τερος, **βαρυ**-τέρα, **βαρύ**-τερον |
| υπερθετικός | ὁ **βαρύ**-τατος, -**βαρυ**τάτη, **βαρύ**-τατον |
| -ης, -ης, -ες | θετικός | ὁ ἀληθής, ἡ ἀληθής, τὸ ἀληθές |
| συγκριτικός | ὁ **ἀληθέσ**-τερος, **ἀληθεσ**-τέρα, **ἀληθέσ**-τερον |
| υπερθετικός | ὁ **ἀληθέσ**-τατος, **ἀληθέσ**-τάτη, **ἀληθέσ**-τατον |
| ας, -αινα, -αν | θετικός | ὁ μέλας ἡ μέλαινα, τὸ μέλαν |
| συγκριτικός | ὁ **μελάν**-τερος, **μελαν**-τέρα, **μελάν**-τερον |
| υπερθετικός | ὁ **μελάν**-τατος, **μελαν**-τάτη, **μελάν**-τατον |
| -εις, -εσσα, -εν | θετικός | ὁ χαρίεις ἡ χαρίεσσα, τὸ χαρίεν |
| συγκριτικός | ὁ **χαριέσ**-τερος, **χαριεσ**-τέρα, **χαριέσ**-τερον |
| υπερθετικός | ὁ **χαριέσ**-τατος, **χαριεσ**-τάτη, **χαριέσ**-τατον |
| σύνθετα | θετικός | ὁ ἄχαρις ἡ ἄχαρις, τὸ ἄχαρι |
| συγκριτικός | ὁ **ἀχαρίσ**-τερος, **ἀχαρισ**-τέρα, **ἀχαρίσ**-τερον |
| υπερθετικός | ὁ **ἀχαρίσ**-τατος, **ἀχαρισ**-τάτη, **ἀχαρίσ**-τατον |

**3. Ποιο από τα δύο -ότερος, -ότατος ή -ώτερος, -ώτατος**

   
**Παραδείγματα**

|  |  |  |
| --- | --- | --- |
| **θετικός** | **συγκριτικός** | **υπερθετικός** |
| ὁ ξηρός, ἡ ξηρά, όν | ὁ ξηρ**ό**τερος, -**o**τέρα, -**o**τερον | ὁ ξηρ**ό**τατος, -**o**τάτη, -**o**τατον |
| ὁ πτωχός, ἡ πτωχή (ός), τὸ πτωχόν | ὁ πτωχ**ό**τερος, -**o**τέρα, -**o**τερον | ὁ πτωχ**ό**τατος, -**o**τάτη, -**o**τατον |
| ὁ γενναῖος, ἡ γενναῖα, τὸ γενναῖον | ὁ γενναι**ό**τερος, -**o**τέρα, -**o**τερον | ὁ γενναι**ό**τατος, -**o**τάτη, -**o**τατον |
| ὁ θερμός, ἡ θερμή, τὸ θερμόν | ὁ θερμ**ό**τερος, -**o**τέρα, -**o**τερον | ὁ θερμ**ό**τατος, -**o**τάτη, -**o**τατον |
| ὁ ἔνδοξος, ἡ ἔνδοξος, τὸ ἔνδοξον | ὁ ἐνδοξ**ό**τερος, -**o**τέρα, -**o**τερον | ὁ ἐνδοξ**ό**τατος, -**o**τάτη, -**o**τατον |
| ὁ νέος, ἡ νέα, τὸ νέον | ὁ νε**ώ-**τερος, -**ω**τέρα, -**ώ**τερον | ὁ νε**ώ**-τατος, -**ω**τάτη, -**ώ**τατον |
| ὁ σοφός, ἡ σοφή, τὸ σοφόν | ὁ σοφ**ώ**-τερος, -**ω**τέρα, -**ώ**τερον | ὁ σοφώ-τατος, -**ω**τάτη, -**ώ**τατον |

Όπως βλέπεις παραπάνω υπάρχουν πέντε παραδείγματα όπου τα παραθετικά γράφονται με **-ο** και δύο παραδείγματα με **-ω.**  
Γιατί συμβαίνει αυτό; Γιατί έχουν οι γραμματικές πέντε παραδείγματα για τη μια περίπτωση και ένα ή δύο μόνο για την άλλη;  
Η απάντηση είναι η εξής:  
Τα παραθετικά γράφονται με **-ο**, όταν η παραλήγουσα είναι  συλλαβή **φύσει μακρόχρονη** ή **θέσει μακρόχρονη**.  
Τα παραθετικά γράφονται με **-ω**, όταν η παραλήγουσα είναι συλλαβή **βραχύχρονη**.  
   
**Εξαίρεση**: Τα επίθετα **κενός**, **ξένος**,**στενός** σχηματίζουν τα παραθετικά σε -**ότερος**, -**ότατος**, γιατί είχαν παλιότερους τύπους κενFός, ξένFος, στένFος, οπότε το ε είναι θέσει μακρό!  
   
Εδώ σίγουρα χρειάζεται να ξέρουμε ποιες συλλαβές είναι φύσει ή θέσει μακρόχρονες και ποιες είναι βραχύχρονες.  
   
Τι γίνεται όμως αν η παραλήγουσα έχει δίχρονο φωνήεν, δηλαδή **-α, -ι, -υ**;

Στην περίπτωση αυτή πρέπει να ξέρουμε ποια επίθετα έχουν το δίχρονο μακρό και ποια βραχύ:  
   
● Έχουν το δίχρονο **μακρό**, άρα γράφονται με -**o**, τα επίθετα:

* ἀνι**α**ρός, ἀνιαρ-**ότερος**, ἀνιαρ-**ότατος** > εἷς μέν, οἶμαι, σιτίων καὶ μέθης **ἀνιαρότερος**
* ἰσχ**υ**ρός, ἰσχυρ-**ότερος**, ἰσχυρ-**ότατος>** **ἰσχυρότερος** γενήσομαι πρὸς τὴν κρίσιν, ἀνδρός
* ψ**ι**λός, ψιλ-**ότερος**,ψιλ-**ότατος>**ὸ μὲν γὰρ δασυτέρῳ τῷ πνεύματι ἀναφωνεῖται, τὸ δὲ **ψιλοτέρῳ**.
* φλύ**α**ρος, φλυαρ-**ότερος**,φλυαρ-**ότατος>**καὶ τί ὠφεληθήσεται; **φλυαρότερος** ἔσται καὶ **ἀκαιρότερος** ἢ νῦν ἐστιν
* πρ**ᾶ**ος, πρα-**ότερος**, πρα-**ότατος>** ἅτερος δὲ **πραότερος** ἐδόκει περὶ πάντα καὶ ταῖς ὁρμαῖς φύσει **μαλακώτερος** εἶναι
* λ**ι**τός, λιτ-**ότερος**, λιτ-**ότατος >** Ἦν δὲ **καρτερικώτατος** καὶ **λιτότατος**, ἀπύρῳ τροφῇ χρώμενος

● αυτά που είναι σύνθετα με **β΄συνθετικό** τα ουσιαστικά **λύπη**, **κίνδυνος**, **ψυχή**, **θυμός**, **τιμή**, **νίκη** και **κῦρος**, π.χ.

* περί-λυπος, περιλυπ-**ότερος**, περιλυπ-**ότατος**
* ἐπι-κίνδυνος, ἐπικινδυν-**ότερος**, ἐπικινδυν-**ότατος**
* εὔ-ψυχος, εὐψυχ-**ότερος**, εὐψυχ-**ότατος**
* μεγά-θυμος, μεγαθυμ-**ότερος**, μεγαθυμ-**ότατος**
* ἔν-τιμος, ἐντιμ-**ότερος**, ἐντιμ-**ότατος**
* ἔγ-κυρος, ἐγκυρ-**ότερος**, ἐγκυρ-**ότατος**

**●** Έχουν το δίχρονο βραχύ τα επίθετα που λήγουν σε:  
**-ιος, -ικος, -ιμος, -ινος**, π.χ.

* ὅσ-**ιος**, ὁσι-**ώτερος**, ὁσι-**ώτατος**
* πολιτ-**ικός**, πολιτικ-**ώτερος**, πολιτικ-**ώτατος**
* ὠφέλ-**ιμος**, ὠφελιμ-**ώτερος**, ὠφελιμ-**ώτατος**, δόκ**-ιμος**,  δοκιμ**<-ώτερος**, δοκιμ**-ώτατος**.
* ἀνθρώπ-**ινος**, ἀνθρωπιν-**ώτερος,** ῥαδ-**ινός**, ῥαδιν-**ώτερος,** ῥαδιν-**ώτατος**

**-ακος, -αλος, -αμος, -ανος, -ατος**, π.χ.

* μαλ-**ακός**, μαλακ-**ώτερος**, μαλακ-**ώτατος**
* ἁπ-**αλός**, ἁπαλ-**ώτερος**, ἁπαλ-**ώτατος**
* ἰτ-**αμός**, ή, όν, ἰταμ-**ώτερος**, ἰταμ-**ώτατος**
* ἀμήχ-**ανος**, ἀμηχαν-**ώτερος**, ἀμηχαν-**ώτατος**
* δυν-**ατός**, δυνατ-**ώτερος**, δυνατ-**ώτατος**.

**-αρος, -υρος, -χος**, π.χ.

* καθα-**ρός**, καθαρ-**ώτερος**, καθαρ-**ώτατος**
* βδελ-**υρός**, βδελυρ-**ώτερος**, βδελυρ-**ώτατος**
* ἥσυ-**χος** ἡσυχ-**ώτερος**, ἡσυχ-**ώτατος**.

**4. Αναλογικός σχηματισμός παραθετικών**

Δυστυχώς ή ευτυχώς δε σχηματίζονται τα παραθετικά όλων των επιθέτων με τις καταλήξεις -τερος, - τέρα, -τερον και -τατος, -τάτη, -τατον. Κάποια επίθετα διαμορφώνουν τις καταλήξεις των παραθετικών τους από αναλογία προς τα παραθετικά άλλων επιθέτων. Έτσι έχουμε τις εξής κατηγορίες αναλογικών παραθετικών καταλήξεων.  
   
**α)-έστερος, -έστατος**  
Τα τριτόκλιτα επίθετα  σε -**ων**, -**ον** (γεν. -**ονος**) και τα επίθετα **ἄκρατος**, **ἄσμενος**, **ἐρρωμένος** και **πένης** σχηματίζονται με τις καταλήξεις -**έστερος**, -**έστατος**:

|  |  |
| --- | --- |
| βαθμός | παραθετικά |
| θετικός | ὁ σώφρων, ἡ σώφρων, τὸ σῶφρον |
| συγκριτικός | ὁ σωφρον**-έστερος**, -**εστέρα**, -**έστερον** |
| υπερθετικός | ὁ σωφρον**-έστατος**, -**εστάτη**, -**έστατον** |
| θετικός | ὁ εὐδαίμων, ἡ εὐδαίμων, τὸ εὔδαιμον |
| συγκριτικός | ὁ εὐδαιμον**-έστερος**, -**εστέρα**, -**έστερον** |
| υπερθετικός | ὁ εὐδαιμον**-έστατος**, -**εστάτη**, -**έστατον** |
| θετικός | ὁ ἄκρατος, ἡ ἄκρατος, τὸ ἄκρατον |
| συγκριτικός | ὁ ἀκρατ**-έστερος**, -**εστέρα**, -**έστερον** |
| υπερθετικός | ὁ ἄκρατ**-έστατος**, -**εστάτη**, -**έστατον** |
| θετικός | ὁ ἄσμενος, ἡ ἀσμένη, τὸ ἄσμενον |
| συγκριτικός | ὁ ἀσμεν**-έστερος**, -**εστέρα**, -**έστερον** |
| υπερθετικός | ὁ ἀσμεν**-έστατος**, -**εστάτη**, -**έστατον** |
| θετικός | ὁ ἐρρωμένος, ἡ ἐρρωμένη, τὸ ἐρρωμένον |
| συγκριτικός | ὁ ἐρρωμεν**-έστερος**, -**εστέρα**, -**έστερον** |
| υπερθετικός | ὁ ἐρρωμεν**-έστατος**, -**εστάτη**, -**έστατον** |
| θετικός | ὁ πένης, ἡ πένης (δες [εδώ](http://users.sch.gr/ipap/Ellinikos%20Politismos/Yliko/Theoria%20arxaia/epitheta.htm#μονοκατάληκτα)) |
| συγκριτικός | ὁ, πεν**-έστερος, -εστέρα,  έστερον** |
| υπερθετικός | ὁ ἡ πεν**-έστατος,** -**εστάτη**, -**έστατον** |

**5. Ανώμαλα παραθετικά (σε -ίων, -ίστος)**

Μερικά επίθετα δε σχηματίζουν τα παραθετικά τους με τις παραθετικές καταλήξεις -τερος, -τατος, αλλά με τις καταλήξεις:

* για το συγκριτικό: -**ίων** (αρσ. θηλ.) -**ιον** (ουδ.)
* για τον υπερθετικό: -**ιστος**, -**ίστη**, -**ιστον**

Επειδή τα παραθετικά αυτά σχηματίζονται πολλές φορές με διάφορες φθογγικές παθήσεις ή με θέμα διαφορετικό από το θέμα του θετικού, λέγονται **ανώμαλα παραθετικά**.

|  |  |  |
| --- | --- | --- |
| **θετικός** | **συγκριτικός** | **υπερθετικός** |
| ὁ αἰσχρός, ἡ αἰσχρά, τὸ αἰσχρόν | ὁ ἡ αἰσχ-**ίων**, τὸ αἴσχ-**ιον** | ὁ αἴσχ-**ιστος**, ἡ αἰσχ-**ίστη**, τὸ αἴσχ-**ιστον** |
| ὁ ἐχθρός, ἡ ἐχθρά, τὸ ἐχθρόν | ὁ ἡ ἐχθ-**ίων**, τὸ ἔχθ-**ιον** ὁ ἐχθρότερος, ἡ ἐχθροτέρα, τὸ ἐχθρότερον | ὁ ἔχθ-**ιστος**, ἡ ἐχθ-**ίστη**, τὸ ἔχθ-**ιστον** ὁ ἐχθρότατος, ἡ ἐχθροτάτη, τὸ ἐχθρότατον |
| ὁ ἡδύς, ἡ ἡδεῖα, τὸ ἡδύ | ὁ ἡ ἡδ-**ίων**, τὸ ἥδ-**ιον** | ὁ ἥδ-**ιστος**, ἡ ἡδ-**ίστη**, τὸ ἥδ-**ιστον** |
| ὁ καλός, ἡ καλή, τὸ καλόν | ὁ ἡ καλλ-**ίων**, τὸ κάλλ-**ιον** | ὁ κάλλ-**ιστος**, ἡ καλλ-**ίστη**, τὸ κάλλ-**ιστον** |
| ὁ μέγας, ἡ μεγάλη, τὸ μέγα | ὁ ἡ μείζ**ων**, τὸ μεῖζ**ον** | ὁ μέγ-**ιστος**, ἡ μεγ-**ίστη**, τὸ μέγ-**ιστον** |
| ὁ ῥάδιος, ἡ ῥαδία, τὸ ῥάδιον | ὁ ἡ ῥά-**ων**, τὸ ῥᾷ-**ον** | ὁ ῥᾷ-**στος**, ἡ ῥά-**στη**, τὸ ῥᾷ-**στον** |
| ὁ ταχύς, ἡ ταχεῖα, τὸ ταχύ | ὁ ἡ θάττ-**ων**, τὸ θᾶττ-**ον** | ὁ τάχ-**ιστος**, ἡ ταχ-**ίστη**, τὸ τάχ-**ιστον** |
| ὁ ἀγαθός, ἡ ἀγαθή, τὸ ἀγαθόν | ὁ ἡ ἀμείν-**ων**, τὸ ἄμειν-**ον** ὁ ἡ βελτ-**ίων**, τὸ βέλτ-ι**ον**  ὁ ἡ κρείττ-**ων**, τὸ κρεῖττ-**ον**  ὁ ἡ λῴ-**ων**, τὸ λῷ-**ον** | ὁ ἄρ-**ιστος**, ἡ ἀρ-**ίστη**, τὸ ἄρ-**ιστον** ὁ βέλτ-**ιστος**, ἡ βελτ-**ίστη**, τὸ βέλτ-**ιστον** ὁ κράτ-**ιστος**, ἡ κρατ-**ίστη**, τὸ κράτ-**ιστον** ὁ λῷ-**στος**, ἡ λῴ-**στη**, τὸ λῷ-**στον** |
| ὁ κακός, ἡ κακή, τὸ κακόν | ὁ ἡ κακ-**ίων**, τὸ κάκ-**ιον** ὁ ἡ χείρ-**ων**, τὸ χεῖρ-**ον** | ὁ κάκ-**ιστος**, ἡ κακ-**ίστη**, τὸ κάκ-**ιστον** ὁ χείρ-**ιστος**, ἡ χειρ-**ίστη**, τὸ χείρ-**ιστον** |
| ὁ μακρός, ἡ μακρά, τὸ μακρόν | ὁ μακρότερος, ἡ μακροτέρα, τὸ μακρότερον | ὁ μακρότατος, ἡ μακροτάτη, τὸ μακρότατον ὁ μήκ-**ιστος**, ἡ μηκ-**ίστη**, τὸ μήκ-**ιστον** |
| ὁ μικρός, ἡ μικρά, τὸ μικρόν | ὁ μικρότερος, ἡ μικροτέρα, τὸ μικρότερον ὁ ἡ ἐλλάττ-**ων**, τὸ ἔλλαττ-**ον**  ὁ ἡ ἥττ-**ων**, τὸ ἧττ-**ον** | ὁ μικρότατος, ἡ μικροτάτη, τὸ μικρότατον ὁ ἐλάχ-**ιστος**, ἡ ἐλαχ-**ίστη**, τὸ ἐλάχ-**ιστον** ὁ ἥκ-**ιστος**, ἡ ἡκ-**ίστη**, τὸ ἥκ-**ιστον** (σπάνιο) ἥκιστα (επίρρημα) |
| ὁ ὀλίγος, ἡ ὀλίγη, τὸ ὀλίγον | ὁ, ἡ με**ίων**, τὸ με**ῖον** | ὁ ὀλίγ-**ιστος**, ἡ ὀλιγ-**ίστη**, τὸ ὀλίγ-**ιστον** |
| ὁ πολύς, ἡ πολλή, τὸ πολύ | ὁ, ἡ πλ**είων**, τὸ πλ**έον** | ὁ πλ**εῖστος**, ἡ πλ**είστη**, τὸ πλ**εῖστον** |

**6. Κλίση των συγκριτικών σε -ίων, -ιον (και -ων, -ον)**

|  |  |  |  |  |
| --- | --- | --- | --- | --- |
| Αρσενικό - Θηλυκό | | | Ουδέτερο | |
| Ενικός Αριθμός | | | | |
| ὁ τοῦ τῷ τὸν ὦ | ἡ τῆς τῇ τὴν ὦ | βελτίων βελτίον-**ος** βελτίον-**ι** βελτίον-**α** ή βελτίω βέλτιον | τὸ τοῦ τῷ τὸ ὦ | βέλτιον βελτίον-**ος** βελτίον-**ι** βέλτιον βέλτιον |
| Πληθυντικός αριθμός | | | | |
| οἱ τῶν τοῖς τοὺς ὦ | αἱ τῶν ταῖς τὰς ὦ | βελτίον-**ες**ή βελτίους βελτιόν-**ων** βελτίοσι(ν) βελτίον-**ας** ή βελτίους βελτίον-**ες** ή βελτίους | τὰ τῶν τοῖς τὰ ὦ | βελτίον-**α** ή βελτίω βελτιόν-**ων** βελτίοσι(ν) βελτίον-**α** ή βελτίω βελτίον-**α** ή βελτίω |

 ΠΑΡΑΘΕΤΙΚΑ ΕΠΙΡΡΗΜΑΤΩΝ

Παραθετικά σχηματίζουν τα:  
**1. επιρρήματα σε -ως που παράγονται από επίθετα:**

δίκαιος > δικαίως

σοφὸς > σοφῶς

ἀληθὴς > ἀληθῶς

σώφρων > σωφρόνως

ἡδὺς > ἡδέως

καλὸς > καλῶς

|  |  |  |
| --- | --- | --- |
| **θετικός** | **συγκριτικός** | **υπερθετικός** |
| δικαίως | δικαιότερον | δικαιότατα |
| σοφῶς | σοφώτερον | σοφώτατα |
| ἀληθῶς | ἀληθέστερον | ἀληθέστατα |
| σωφρόνως | σωφρονέστερον | σωφρονέστατα |
| ἡδέως | ἥδιον | ἥδιστα |
| καλῶς | κάλλιον | κάλλιστα |
| κ.ά. |  |  |

Τα παραπάνω παραθετικά σχηματίζονται ως εξής:

α) Ο συγκριτικός βαθμός σχηματίζεται από το συγκριτικό βαθμό του επιθέτου, παίρνοντας την κατάληξη από το ουδέτερο, ενικό αριθμό, αιτιατική·

β) ο υπερθετικός βαθμός σχηματίζεται από τον υπερθετικό βαθμό του επιθέτου, παίρνοντας την κατάληξη από το ουδέτερο, πληθυντικό αριθμό, αιτιατική.

|  |  |  |  |
| --- | --- | --- | --- |
|  | **θετικός** | **συγκριτικός** | **υπερθετικός** |
| επίθετο | σοφός | τὸ σοφώτερον | το σοφώτατον |
| επίρρημα | σοφῶς | σοφώτερον | σοφώτατα |

**2. Τα επιρρήματα:**

|  |  |  |
| --- | --- | --- |
| **θετικός** | **συγκριτικός** | **υπερθετικός** |
| εὖ | ἄμεινον | ἄριστα |
| βέλτιον | βέλτιστα |
| κρεῖττον | κράτιστα |
| ὀλίγον | μεῖον | ὀλίγιστα |
| ἔλαττον | ἐλάχιστα |
| ἧττον | ἥκιστα |
| πολὺ | πλέον | πλεῖστα (ή πλεῖστον) |
| μάλα | μᾶλλον | μάλιστα |

**3. Μερικά τοπικά επιρρήματα που παίρνουν παραθετικές καταλήξεις -τέρω, -τάτω:**

|  |  |  |
| --- | --- | --- |
| **θετικός** | **συγκριτικός** | **υπερθετικός** |
| ἄνω | ἀνωτέρω | ἀνωτάτω |
| ἄπωθεν (μακριά) | ἀπωτέρω | ἀπωτάτω |
| ἐγγὺς (κοντά) | ἐγγυτέρω | ἐγγυτάτω |
| ἐγγύτερον | ἐγγύτατα |
| ἔγγιον | ἔγγιστα |
| ἔξω | ἐξωτέρω | ἐξωτάτω |
| ἔσω (και εἴσω) | ἐσωτέρω | ἐσωτάτω |
| κάτω | κατωτέρω | κατωτάτω |
| πόρρω | πορρωτέρω | πορρωτάτω |
| πέρα | περαιτέρω |  |

 http://users.sch.gr/ipap/Ellinikos Politismos/Yliko/Theoria arxaia/ParathetikaEpithetwnEpirrimatw